CELEX: 32017D1791
Language: et
Date: 2017-10-04 00:00:00
Title: Komisjoni rakendusotsus (EL) 2017/1791, 4. oktoober 2017, milles sätestatakse, et Guatemalast pärit banaanide impordi suhtes kehtiva (Euroopa Parlamendi ja nõukogu määruse (EL) nr 20/2013 artikli 15 kohase) soodustollimaksu ajutine peatamine ei ole asjakohane

5.10.2017   
            
            
               ET
            
            
               Euroopa Liidu Teataja
            
            
               L 257/1
            
         KOMISJONI RAKENDUSOTSUS (EL) 2017/1791,
   4. oktoober 2017,
   milles sätestatakse, et Guatemalast pärit banaanide impordi suhtes kehtiva (Euroopa Parlamendi ja nõukogu määruse (EL) nr 20/2013 artikli 15 kohase) soodustollimaksu ajutine peatamine ei ole asjakohane
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 15. jaanuari 2013. aasta määrust (EL) nr 20/2013, millega rakendatakse ühelt poolt Euroopa Liidu ja selle liikmesriikide ning teiselt poolt Kesk-Ameerika riikide vahel assotsiatsiooni loomise lepingu kahepoolne kaitseklausel ja banaane käsitlev stabiilsusmehhanism, (1) eelkõige selle artikli 15 lõiget 2,
   ning arvestades järgmist:
   
               (1)
            
            
               Banaane käsitlev stabiilsusmehhanism on kehtestatud ühelt poolt Euroopa Liidu ja selle liikmesriikide ning teiselt poolt Kesk-Ameerika riikide vahelise assotsiatsiooni loomise lepinguga (2) (edaspidi „leping“), mida hakati Kesk-Ameerika riikide suhtes ajutiselt kohaldama 2013. aastal ja konkreetselt Guatemala suhtes 1. detsembril 2013.
            
         
               (2)
            
            
               Määrusega (EL) nr 20/2013 rakendatava stabiilsusmehhanismi kohaselt võib komisjon pärast seda, kui ühest asjaomasest riigist imporditavate värskete banaanide (1. jaanuari 2012. aasta Euroopa Liidu kombineeritud nomenklatuuri rubriik 0803 00 19) kindlaksmääratud käivituskogus on ületatud, võtta määruse (EL) nr 20/2013 artikli 14 lõikes 4 sätestatud kiirmenetluse kohaselt vastu rakendusakti, millega ta võib asjaomasest riigist imporditavatele värsketele banaanidele kehtestatud soodustollimaksu ajutiselt peatada või otsustada, et selline peatamine ei ole asjakohane.
            
         
               (3)
            
            
               23. augustil 2017 ületas Guatemalast pärit värskete banaanide import Euroopa Liitu eespool nimetatud lepingus kindlaks määratud künnise 67 500 tonni.
            
         
               (4)
            
            
               Sellega seoses vaatles komisjon vastavalt määruse (EL) nr 20/2013 artikli 15 lõikele 3 asjaomase impordi mõju Euroopa Liidu banaanituru olukorrale, et otsustada, kas soodustollimaks tuleks peatada või mitte. Komisjon uuris asjaomase impordi mõju liidu hinnatasemele ning teistest allikatest lähtuva impordi arengut ja liidu värskete banaanide turu üldist stabiilsust.
            
         
               (5)
            
            
               Banaane käsitleva stabiilsusmehhanismiga hõlmatud värskete banaanide import Guatemalast moodustas 2017. aasta künnise ületamisel vaid 2 % värskete banaanide koguimpordist liitu. Lisaks moodustab Guatemalast pärit import alla 1,8 % värskete banaanide koguimpordist liitu.
            
         
               (6)
            
            
               Import suurtest eksportivatest riikidest, kellega liit samuti on sõlminud vabakaubanduslepingu (täpsemalt Colombiast, Ecuadorist ja Costa Ricast), moodustas nende vastavatest künnistest 47,4 %, 51,1 % ja 50,4 %. Stabiilsusmehhanismi raames „kasutamata“ kogused (ligikaudu 3 miljonit tonni) on märkimisväärselt suuremad kui Guatemalast pärit koguimpordi praegune seis (68 400 tonni).
            
         
               (7)
            
            
               Guatemalast pärit banaanide impordihind oli 2017. aasta esimese kuue kuu jooksul keskmiselt 573 eurot/tonn, mis on 15 % madalam kui liitu imporditavate värskete banaanide muu impordi keskmine hind. Nagu põhjenduses 5 osutatud, oli impordimaht väga väike.
            
         
               (8)
            
            
               Banaanide keskmine hulgimüügihind liidu turul väheneb tavaliselt juuli lõpuni, et siis seejärel tõusma hakata. Sellest tingituna oli 2017. aasta juulis (eri päritolu) banaanide keskmine hulgimüügihind (918 eurot/tonn) esimese poolaasta hinnast tõepoolest 8 % madalam. Kolme nädala keskmisel hinnal põhinev ELis toodetud kollaste banaanide keskmine hulgimüügihind (910 eurot/tonn) oli 2017. aasta juulis jätkuvalt samal tasemel (jälgitud hindade osas) nagu eelmistel aastatel (vastavalt 910 eurot/tonn, 880 eurot/tonn ja 900 eurot/tonn).
            
         
               (9)
            
            
               Seega ei ole praeguses etapis mingit alust arvata, et Guatemalast pärit värskete banaanide import, mis ületab kindlaksmääratud iga-aastast impordi käivituskogust, häiriks liidu turu stabiilsust või mõjutaks märkimisväärselt liidu tootjate olukorda.
            
         
               (10)
            
            
               Liidu äärepoolseimate piirkondade majanduslik olukord ei ole 2017. aasta augustis märgatava halvenemise ohus ega märgatavalt halvenenud.
            
         
               (11)
            
            
               Seetõttu ei ole Guatemalast pärit banaanide impordi suhtes kehtiva soodustollimaksu peatamine praegu asjakohane.
            
         
               (12)
            
            
               Võttes arvesse, et aasta käivituskogus ületati juba augustis, ning kuigi Guatemalast pärit koguimport liidu turule on väike, jätkab komisjon olukorra jälgimist ja vaatab õigel ajal üle banaanituru olukorra, mis võib tingida vajaduse korral meetmete vastuvõtmise,
            
         ON VASTU VÕTNUD KÄESOLEVA OTSUSE:
   Artikkel 1
   Euroopa Liidu kombineeritud nomenklatuuri rubriiki 0803 00 19 kuuluvate Guatemalast pärit värskete banaanide impordi suhtes kehtiva soodustollimaksu ajutine peatamine ei ole asjakohane.
   Artikkel 2
   Käesolev otsus jõustub selle Euroopa Liidu Teatajas avaldamise päeval.
   
      Brüssel, 4. oktoober 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 17, 19.1.2013, lk 13.
   
      (2)  ELT L 346, 15.12.2012, lk 1.